SKRIFTLIG FORESPØRGSEL E-3145/00

af Adriana Poli Bortone (UEN) til Kommissionen

(6. oktober 2000)

Om: Genoprettelse af en politistyrke i Albanien

- Den 16. juni besluttede Rådet at forlænge til den 31. december 2000 den fælles aktion 1999/189/PESC, vedtaget på grundlag af artikel J 3 i traktaten om Den Europæiske Union, vedrørende EU's bidrag til genoprettelse af en effektiv politistyrke i Albanien.

- I første etape omfattede uddannelsen hele 3000 albanske politibetjente til et samlet beløb på 2,1 mio. euro.

- Der er endnu ikke blevet gennemført nogen aktioner til bekæmpelse af kriminaliteten i Albanien. I de seneste dage har nogle albanske bådemænd begået lovovertrædelser (kastning af bomber) mod en patruljebåd fra det italienske toldvæsen, som forsøgte at forhindre den daglige transport af ulovlige indvandrere til Apuliens kyster, som ofte har tragiske følger.

Kan Kommissionen oplyse, om den ovennævnte fælles aktion har haft nogen positive virkninger, og i bekræftende fald hvilke? Hvordan og hvor er de 3000 albanske politibetjente indsat og med hvilke arbejdsopgaver? Hvem udøver kontrollen med indsættelsen af de 3000 albanske politibetjente og hvordan?

Svar afgivet på Kommissionens vegne af Christopher Patten

(6. november 2000)

WEU-missionen (Den Vesteuropæiske Unions mission), der går under navnet MAPE (det multinationale rådgivende politikorps), sørger for uddannelse og rådgivning af samt bistand til det albanske politi. WEU/MAPE samarbejder med det albanske ministerium for offentlig orden, hovedsageligt i Tirana, Durres samt i mobile enheder på distriktsniveau, men ikke med den (knapt nok eksisterende) albanske militære kystvagt.

Den fælles aktion, som det ærede medlem henviser til, har udgjort grundlaget for EU's støtte til MAPE siden marts 1999. MAPE-missionen indgår i en bredere strategi, der også omfatter fællesskabsbistand til erhvervelse af udstyr til det albanske politi (i samarbejde med MAPE).

Kommissionen mener at kunne konstatere, at den overordnede sikkerhedssituation er forbedret betydeligt, og der er langt roligere i Albanien end i 1997, men Kosovo-krisen i 1999 skabte problemer for det albanske politi bl.a. p.g.a. den øgede illegale menneskehandel, som bl.a. førte til den episode, som det ærede medlem henviser til i sin forespørgsel.

Når man skal evaluere resultaterne af MAPE-uddannelsesprogrammet må der tages hensyn til den vanskelige situation, Albanien befinder sig i. Det er korrekt, at der under MAPE-missionens program for det albanske politi, har været tale om en relativt stor udskiftning i den albanske politistyrke (op mod 30 % af de betjente, der er blevet uddannet siden 1999 har forladt tjenesten eller er blevet sagt op), men over 3 000 af de i alt 14 000 albanske betjente har i henhold til de oplysninger, Kommissionen er i besiddelse af, modtaget grundlæggende undervisning siden 1999. Desuden er der for nyligt igangsat et uddannelsesprogram for undervisere.

I forbindelse med MAPE's rådgivende funktioner skal det bemærkes, at Albanien i november 1999 vedtog en rammelov for det statslige politi, som for indeværende er ved at blive implementeret gennem vedtagelse af en bred vifte af støttelovgivning i overensstemmelse med den i 1999 vedtagne lov for den offentlige sektor. Man kan forvente, at en fornuftig lovgivning kombineret med en fortsat indsats inden for uddannelse, rådgivning og tilvejebringelse af det nødvendige udstyr vil føre til en mere stabil situation og skabe en mere effektiv politistyrke, hvilket igen vil forbedre sikkerhedssituationen og føre til øget offentlig orden i landet.

I den overordnede sammenhæng i forbindelse med integrering af visse WEU-funktioner i EU, er der planer om at foretage en samlet evaluering af WEU's/MAPE's aktiviteter og af reformerne inden for det albanske politi, hvilket skal danne grundlaget for overvejelser om, hvorvidt MAPE's aktiviteter skal udvides og justeres efter 31. december 2000.